**KEEL KUI ÖKOSÜSTEEM / LANGUAGE AS AN ECOSYSTEM**

**20-21. aprill 2017 / 20-21 April 2017, Tallinn, Estonia**

Keeled on dünaamilised, keerulised süsteemid, mis muutuvad ja arenevad vastavalt nende kasutajate vajadustele nendes keskkondades. Keele kestlikkus ja muutumine johtub rohketest teguritest, mis mõjutavad nii keele praegust seisundit kui selle edasisi arenguid. Viimastel aegadel on mitmeid keelenähtusi seostatud intensiivse üleilmastumisega, tõugates arutlema selliste teemade üle nagu rahvusvahelised vs. rahvuslikud ja kohalikud keeled, eesti (või mõni teine Euroopa) keel Euroopa Liidus, keeleline mitmekesisus, keeleoskuse mõiste, kasutajate ükskõiksus vs. keelehoole ja keelekorraldus, keeled erinevates keskkondades jne.

Avamaks keelte ja nende kasutuse tähendust, muutumise ja püsimajäämise tingimusi ja protsesse kaasaja muutunud oludes, kutsume konverentsile mõtteid vahetama järgmistel teemadel. Kevadkonverents innustab ka tähelepanu pöörama tõsiasjale, et Eesti on alates 2017. aasta II poolaastast Euroopa Liidu Nõukogu eesistuja rollis.

* 1. Keelte ja keelenähtuste muutumine: millised keeled ja keelenähtused jäävad püsima, millised hääbuvad ja miks? Millised muutused keeles on elujõulised ja miks?
  2. Kuidas uurida ja mõõta keele elurikkust ja jätkusuutlikkust: teoreetilised ja rakenduslikud lähenemised.
  3. Keeleökoloogiliste uuringute metodoloogia ja ainestikud. Keelestatistika.
  4. Mitme- ja paljukeelne suhtlus. Koodivahetus, keelevalikud.
  5. Keeled sisse- ja väljarände kontekstis.
  6. Keelte tajumine: suhtumine, hoiakud ja ideoloogiad.
  7. Keeled eri keskkondades: keelemaastikud, virtuaalsed keskkonnad, meedia ja popkultuur.
  8. Teise keele õppimine ja omandamine muutunud oludes. Alternatiivsed lähenemised keeleõppes.
  9. Seadusandlus ja keelepoliitika.
  10. Eesti teaduskeel muutunud oludes.

Konverentsi töökeeled on eesti ja inglise keel.